बैंक में सिक्योरिटी गार्ड था; पत्नी के साथ बाजार जाते वक्त हुआ हमला
Kashmiri Pandit Target Killing Case, Jammu Kashmir Pulwama News; दक्षिण कश्मीर के पुलवामा जिले में आतंकियों ने एक कश्मीरी पंडित को गोली मार दी। घायल को अस्पताल ले जाया गया लेकिन रास्ते में ही उसकी मौत हो गई। विक्टिम की पहचान संजय शर्मा के नाम से हुई है
दक्षिण कश्मीर के पुलवामा जिले में रविवार को आतंकियों ने एक कश्मीरी पंडित को गोली मार दी। घायल को अस्पताल ले जाया गया, लेकिन रास्ते में ही उसकी मौत हो गई। आतंकियों ने 40 साल के संजय शर्मा पर तब हमला किया, जब वह पत्नी के साथ सुबह 10.30 बजे मार्केट जा रहे थे।
संजय अचान गांव के रहने वाले थे और बैंक में सिक्योरिटी गार्ड के तौर पर तैनात थे। अक्टूबर 2022 के बाद ये कश्मीर घाटी की पहली टारगेट किलिंग है। इससे पहले जम्मू के राजौरी के अपर डांगरी गांव में 1 जनवरी 2023 की शाम को 2 अनजान लोग घुस आए थे। उन्होंने पूछ-पूछकर हिंदुओं को गोली मारी। हादसे में 2 बच्चों की मौत हो गई थी।
कश्मीर फ्रीडम फाइटर्स संगठन ने ली हत्या की जिम्मेदारी
संजय शर्मा की हत्या की जिम्मेदारी कश्मीर फ्रीडम फाइटर्स नाम के आतंकी संगठन ने ली है। इस संगठन ने एक मैसेज जारी करके कहा कि आज सुबह हमने अचान (पुलवामा) के रहने वाले काशीनाथ शर्मा के बेटे संजय शर्मा को एलिमिनेट कर दिया। हमने इससे पहले कई बार वॉर्निंग दी है कि भारत के कश्मीरी पंडितों, हिंदू और पर्यटकों को यहां खत्म कर दिया जाएगा।
आगे लिखा- आर्टिकल 370 हटाए जाने के बाद ये लोग सिर्फ भारतीय ऑक्यूपेशन के हाथों की कठपुतली बनकर रह गए हैं। इनके जरिए भारत सरकार यहां कब्जा जमाने के अपने एजेंडे को पूरा करना चाहती है। अपनी बारी के लिए तैयार रहना। हम वादा करते हैं कि हमारे शहीद भाइयों के शरीर से गिरे खून के हर एक कतरे का बदला लेंगे।
हम लोगों से कहना चाहते हैं कि कब्जा जमाने वालों के नापाक मंसूबों को लेकर सतर्क रहना। बाहर के किसी इंसान को यहां शरण मत देना। आने वाले दिनों में हम ऐसे और अटैक करके सबको चौंकाएंगे।
इस संगठन ने अक्टूबर 2022 में शोपियां के चौधरीगुंड गांव में कश्मीरी पंडित पोरन कृष्णन की हत्या की जिम्मेदारी ली थी।
महबूबा मुफ्ती बोलीं- BJP ऐसी घटनाओं का इस्तेमाल मुस्लिमों की छवि खराब करने के लिए करती है
PDP प्रमुख महबूबा मुफ्ती ने कहा कि ऐसे हादसों से सिर्फ BJP को फायदा होता है, चाहे हरियाणा में हो या कश्मीर में। BJP यहां पर अल्पसंख्यकों की जिंदगी की रक्षा करने में नाकाम रही है। ये लोग घाटी में सामान्य हालात होने का दावा करने के लिए अल्पसंख्यकों का इस्तेमाल करते हैं।
उन्होंने कहा कि BJP मुस्लिमों की इमेज खराब करने के लिए ऐसी घटनाओं का इस्तेमाल करती है। मैं इसकी निंदा करती हूं। ये कश्मीरी लोगों का बर्ताव नहीं है। ऐसी घटनाएं सरकार की नाकामी जाहिर करती हैं।
गुलाम नबी आजाद बोले- पिछले दो साल में ऐसे मामलों में किसी की गिरफ्तारी नहीं हुई
डेमोक्रेटिक प्रोग्रेसिव आजाद पार्टी (DPAP) के प्रमुख गुलाम नबी आजाद ने कहा- स्पेशली टारगेट किलिंग गंभीर चिंता का विषय है और निंदनीय है। मरने वाला जम्मू से हो या कश्मीर से, चाहे वह मुस्लिम हो, कश्मीरी पंडित हो या सिख हो, हम ऐसी वारदातों की निंदा करते हैं। उन्होंने कहा कि यहां पिछले 30 सालों में इस तरह के केस में कई लोगों को गिरफ्तार किया गया, लेकिन पिछले 2 साल में कोई गिरफ्तारी नहीं हुई।
​​​​​2022 में कश्मीरी पंडितों और प्रवासी-मजदूरों पर हुए थे 29 टारगेटेड अटैक 
द हिंदू की रिपोर्ट के मुताबिक आतंकियों ने 2022 में कश्मीर में कश्मीरी पंडितों और प्रवासी मजदूरों पर 29 टारगेटेड अटैक किए थे। मरने वालों में जिला स्तर के तीन नेता थे (पंच और सरपंच), तीन कश्मीरी पंडित, एक स्थानीय गायिका, राजस्थान से एक बैंक मैनेजर, जम्मू से एक टीचर और एक सेल्समैन और 8 प्रवासी मजदूर शामिल थे। इन हमलों में करीब 10 प्रवासी मजदूर घायल भी हुए।
पिछले साल घाटी में सिक्योरिटी फोर्सेज पर हुए 12 अटैक 
कश्मीर घाटी में तैनात सिक्योरिटी फोर्सेज पर पिछले साल 12 अटैक किए गए थे। इसमें ग्रेनेड अटैक भी शामिल हैं। आतंकियों ने पुलिसवालों के घरों के पास भी टारगेट अटैक किए जिनमें 3 पुलिसवालों की मौत हुई थी। सरकारी आंकड़ों के मुताबिक जम्मू-कश्मीर पुलिस ने साल 2022 में किसी भी अन्य सिक्योरिटी एजेंसी की तुलना में ज्यादा सुरक्षाकर्मी खोए। यहां 26 पुलिसवालों की जान गई।
घाटी में लगातार क्यों हो रही गैर-कश्मीरी की हत्या?
खुफिया एजेंसियों के मुताबिक टारगेटेड किलिंग पाकिस्तान की कश्मीर में अशांति फैलाने की नई योजना है। माना जा रहा है कि इसका मकसद आर्टिकल 370 हटने के बाद जम्मू-कश्मीर में कश्मीरी पंडितों के पुनर्वास की योजनाओं पर पानी फेरना है।
आर्टिकल 370 हटने के बाद से ही कश्मीर में टारगेटेड किलिंग की घटनाएं बढ़ी हैं, जिसमें खास तौर पर आतंकियों ने कश्मीरी पंडितों, प्रवासी कामगारों और यहां तक कि सरकार या पुलिस में काम करने वाले उन स्थानीय मुस्लिमों को भी सॉफ्ट टारगेट बनाया है, जिन्हें वे भारत का करीबी मानते हैं।
प्रोपेगैंडा फैलाकर घाटी में एक्टिव रहने की साजिश
ISI कश्मीरी लोगों के बीच ये प्रोपेगैंडा फैला रही है कि आर्टिकल 370 हटने के बाद बाहर से आने वाले प्रवासी कामगार उनकी नौकरियां और जमीनों पर कब्जा जमा लेंगे। इस दुष्प्रचार के जरिए वह कश्मीर में पाक समर्थक आतंकी संगठनों के लिए फिर से समर्थन जुटाने की कोशिशों में लगा है।
एक्सपर्ट्स के मुताबिक इन टारगेटेड किलिंग्स के जरिए आतंकियों का एक मकसद घाटी में अपनी उपस्थिति दर्ज कराना है। आर्टिकल 370 हटने के बाद आतंकियों के खिलाफ भारतीय सुरक्षा एजेंसियों की कार्रवाई ने कश्मीर में उन्हें कमजोर बना दिया है।
ये खबरें भी पढ़ें...
कश्मीरी पंडित घर छोड़ने को मजबूर:टारगेट किलिंग का डर, शोपियां से अब तक 10 परिवार जम्मू जा चुके
घाटी में लगातार हो रही कश्मीरी पंडितों की हत्याओं के कारण बीते दिनों कई कश्मीरी पंडितों ने अपना घर छोड़ दिया। गुरुवार को शोपियां के चौधरीगुंड गांव की आखिरी कश्मीरी पंडित महिला डॉली कुमारी भी अपने परिवार के साथ घर छोड़कर चली गईं। डॉली कुमारी जैसे करीब 10 ऐसे पंडित परिवार थे, जो अपना घर छोड़कर जम्मू जा चुके हैं। पूरी खबर यहां पढ़ें...
कश्मीरी पंडितों को फिर मिली धमकी:आतंकी संगठन TRF ने कहा- घाटी छोड़ें या मरने के लिए तैयार रहें
जम्मू-कश्मीर में आतंकी संगठन द रेजिस्टेंस फ्रंट (TRF) ने कश्मीरी पंडितों को फिर धमकी दी है। TRF ने एक नोट जारी करते हुए लिखा है कि कश्मीरी पंडित घाटी छोड़ें या मरने के लिए तैयार रहें। नोट में कहा गया है कि घाटी में जिन कश्मीरी पंडितों को नौकरियां दी जा रही हैं, वो असल में दिल्ली के एजेंट हैं। उन्हें बड़े पदों पर तैनात किया जा रहा है। TRF दावा कर रहा है कि इन सभी लोगों का जल्द खून बहेगा, इन्हें निशाना बनाया जाएगा। पूरी खबर यहां पढ़ें...
जम्मू टारगेट किलिंग, हिंदुओं ने निकालीं 20 साल पुरानी राइफलें:मारे गए लड़कों की मां बोलीं- आतंकी पकड़ लाओ, मैं उन्हें गोली मारूंगी
जम्मू के राजौरी का अपर डांगरी गांव आजकल शाम होते ही सन्नाटे से घिर जाता है। गांव की पहाड़ी पर एक कमरा बन रहा है। इस कमरे में CRPF के 30 हथियारबंद जवान रहेंगे। इनका काम हिंदुओं पर हो रहे टारगेटेड आतंकी हमलों के दौरान जवाबी कार्रवाई करना होगा। गांव के लोगों ने 20 साल पहले पुलिस से मिली 71 राइफलें निकाल ली हैं, निशाना लगाने की प्रैक्टिस कर रहे हैं। पूरी खबर यहां पढ़ें...
शोपियां के चौधरीगुंड से पलायन कर गए सारे कश्मीरी पंडित:अनंतनाग में बंटू शर्मा के मर्डर के बाद पड़ोसी का बेटा बना आतंकी
जम्मू-कश्मीर के शोपियां का चौधरीगुंड गांव नए-नए वीरान हुए 13 घरों और परिवारों के उजड़ने का गवाह है। यहां रह रहे कश्मीरी पंडितों के आखिरी 12 परिवार भी पलायन कर चुके हैं। 15 अक्टूबर 2022 को पूरन कृष्ण भट्ट की टारगेट किलिंग के बाद ज्यादातर परिवार जम्मू चले गए हैं। पूरी खबर यहां पढ़ें...